ai4bharat/Pralekha huggingface dataset:
தொலைதொடர்பு மற்றும் தகவல் தொழில்நுட்ப அமைச்சகம்
இந்தியாவில் நீருக்கு அடியிலான கேபிள், தரை இணைப்புகளுடன் இணையும் பகுதியின் உரிமக் கட்டமைப்பு மற்றும் ஒழுங்குமுறை செயல்முறை குறித்த ஆலோசனை அறிக்கை மீதான கருத்துக்களை சமர்ப்பிக்கும் தேதி நீட்டிப்பு
இந்தியாவில் நீருக்கு அடியிலான கேபிள், தரை இணைப்புகளுடன் இணையும் பகுதியின் உரிமக் கட்டமைப்பு மற்றும் ஒழுங்குமுறை செயல்முறை குறித்த ஆலோசனை அறிக்கையை இந்திய தொலைத்தொடர்பு ஒழுங்குமுறை ஆணையம்  டிசம்பர் 23, 2022 அன்று வெளியிட்டிருந்தது. இதில் வெளியிடப்பட்டுள்ள விஷயங்கள் குறித்து பங்குதாரர்கள் தங்களது கருத்துக்களை ஜனவரி 20, 2023 வரையும், எதிர் கருத்துக்களை பிப்ரவரி 3, 2023 வரையும் தெரிவிக்கலாம் என்று கூறப்பட்டிருந்தது.
கருத்துக்கள் மற்றும் எதிர் கருத்துக்களை தெரிவிப்பதற்கான கால அவகாசத்தை நீட்டிக்குமாறு பங்குதாரர்களும், சங்கங்களும் கோரிக்கை வைத்திருந்ததை அடுத்து, எழுத்துப்பூர்வமான கருத்துக்களை பிப்ரவரி 10, 2023 வரையும், எதிர் கருத்துக்களை பிப்ரவரி 24, 2023 வரையும் அனுப்பலாம் என்று தெரிவிக்கப்பட்டுள்ளது.
கருத்துக்களையும், எதிர் கருத்துக்களையும் advbbpa@trai.gov.in என்ற மின்னஞ்சல் முகவரிக்கும், அதன் பிரதியை jtadvbbpa-1@trai.gov.in என்ற முகவரிக்கும் அனுப்புமாறு கேட்டுக் கொள்ளப்படுகிறது. கூடுதல் தகவல்களுக்கு ட்ராயின் ஆலோசகர்  திரு சஞ்சீவ் குமார் ஷர்மாவை +91-11-23236119 என்ற தொலைபேசி எண்ணில் தொடர்பு கொள்ளலாம்.
பிரதமர் அலுவலகம்
இந்தியா-அமெரிக்க உத்தி சார் கூட்டு மன்றத்தின் தலைவர் திரு. ஜான் சாம்பர்ஸ் பிரதமர் மோடியுடன் சந்திப்பு
இந்தியா-அமெரிக்க உத்தி சார் கூட்டு மன்றத்தின் தலைவர் திரு. ஜான் சாம்பர்ஸ் பிரதமர் திரு. நரேந்திர மோடியை இன்று காந்திநகரில் சந்தித்தார்.
இருவரின் முந்தைய சந்திப்புகளை நினைவு கூர்ந்த பிரதமர், இந்தியா மற்றும் அமெரிக்கா இடையே இருதரப்பு வர்த்தகமும் மற்றும் பொருளாதார உறவுகள் அதிகரித்து வருவதை வரவேற்றார். இந்தியா மற்றும் அமெரிக்கா இடையேயான ஒருங்கிணைப்பு அதிகரித்து வருவதையும், இந்தியா மற்றும் அமெரிக்கா இடையேயான உத்தி சார்ந்த உறவு வலுவடைந்து வருவதையும் பிரதமர் குறிப்பிட்டார். இந்தியாவின் உற்பத்தி துறையில் அமெரிக்க நாட்டின் முதலீடுகள் அதிகரித்து வருவதை வரவேற்ற பிரதமர், இந்தியாவில் உற்பத்தி செய்வோம் திட்டத்தின் கீழ் உள்ள வாய்ப்புகளை ஆராயும் படி அமெரிக்க நிறுவனங்களுக்கு அழைப்பு விடுத்தார்.
பிரதமர் அலுவலகம்
ஸ்ரீ சுத்தூர் மடத்தில் நடைபெற்ற நிகழ்ச்சியில் பிரதமரின் உரை
வணக்கம்!
மதிப்பிற்குரிய ஸ்ரீ சிவராத்திரி தேசிகேந்திர மகாஸ்வாமி அவர்களே, ஸ்ரீ சித்தேஸ்வர மகாஸ்வாமி அவர்களே, ஸ்ரீ சித்தலிங்க மகாஸ்வாமி அவர்களே, கர்நாடக முதலமைச்சர் திரு பசவராஜ் அவர்களே, மத்திய அமைச்சர் திரு பிரல்ஹாத் ஜோஷி அவர்களே, கர்நாடக மாநில அமைச்சர்களே, நாடாளுமன்ற, சட்டமன்ற உறுப்பினர்களே, சித்தூர் மடத்தின் பக்தர்களே, மதிப்பிற்குரிய துறவிகளே!
மைசூரில் உள்ள சாமுண்டீஸ்வரி அன்னையை வணங்குகிறேன். நாரத பக்தி சூத்திரம், சிவ சூத்திரம், பதஞ்சலி யோக சூத்திரம் ஆகியவற்றிற்கு ஸ்ரீ சித்தேஸ்வர ஸ்வாமியின் உரைகளை அர்ப்பணிக்கும் வாய்ப்பையும் இன்று நான் பெற்றேன். அறிவைப் போன்று புனிதமானதும், அறிவிற்கு மாற்றும் எதுவும் இல்லை என்று நமது புராணங்களில் தெரிவிக்கப்பட்டுள்ளது. காலமும், நேரமும் மாறியதால் இந்தியா ஏராளமான இன்னல்களை சந்தித்தது. ஆனால் இந்தியாவின் உணர்வு குறைந்தபோது, நாடு முழுவதும் உள்ள துறவிகளும், முனிவர்களும், ஆச்சார்யார்களும் நாட்டின் உணர்வை மீட்டெடுத்தனர். அடிமை நிலை ஓங்கியிருந்த காலகட்டத்திலும், வடக்கு முதல் தெற்கு வரை சக்திவாய்ந்த ஆலயங்களும், மடாலயங்களும் இந்தியாவின் அறிவை ஒளிரச்செய்தன.
நண்பர்களே,
உண்மைத் தன்மையின் இருப்பு வெறும் ஆராய்ச்சியின் அடிப்படையானதல்ல, மாறாக சேவை மற்றும் தியாகத்தை அடிப்படையாகக் கொண்டது. ஸ்ரீ சித்தூர் மடம், ஜே.எஸ்.எஸ் மகாவித்யா பீடம் ஆகியவை இதற்கு சிறந்த உதாரணங்கள். கர்நாடகா, தென்னிந்தியா மற்றும் இந்தியாவில் கல்வி, சமத்துவம் மற்றும் சேவையைப் பொருத்தவரை பகவான் பசவேஸ்வராவின் ஆசிகளுடன் இந்த சொற்பொழிவுகள் மேலும் விரிவடைகின்றன. நம் சமூகத்திற்கு பகவான் பசவேஸ்வரா வழங்கியுள்ள ஆற்றல், ஜனநாயகத்தின் கோட்பாடுகள், கல்வி, சமத்துவம் ஆகியவை இன்றும் இந்தியாவின் அடித்தளமாக விளங்குகின்றன.
நண்பர்களே,
விடுதலையின் 75-வது ஆண்டை நாம் கொண்டாடும் வேளையில், ‘அனைவரின் முயற்சியுடன்' செயல்பட விடுதலையின் ‘அமிர்த காலம்தான்' உகந்ததாகும். நூற்றுக்கணக்கான ஆண்டுகள் நாம் அடிமைப்பட்டிருந்த போது கண்ட கனவுகளை நனவாக்குவதற்கான தருணம், இது. இதற்காக நமது முயற்சிகளுக்கு அதிக முக்கியத்துவம் அளிக்க வேண்டும்.
நண்பர்களே,
கல்வித்துறையில், தேசிய கல்விக் கொள்கை என்ற உதாரணம் இன்று நம் முன்னே உள்ளது. கல்வி என்பது இந்தியாவின் இயற்கையான ஓர் அம்சமாகும். இதை கருத்தில் கொண்டு முன்னேறுவதற்கான வாய்ப்புகள் நம் புதிய தலைமுறையினருக்கு வழங்கப்படவேண்டும். எனவே தான் உள்ளூர் மொழிகளில் பயிலும் வாய்ப்புகள் அளிக்கப்படுகின்றன.
அதேபோல, சுகாதாரம் மற்றும் ஆரோக்கியத்தில் இந்தியாவின் முயற்சிகளால், ஆயுர்வேதத்திற்கும், யோகாவிற்கும் உலகம் முழுவதும் புதிய அடையாளம் கிடைத்துள்ளது. துறவிகளின் முயற்சிகளை உள்ளடக்கிய முன்முயற்சிகளுக்கு ஆன்மீக உணர்வும், தெய்வீக ஆசிகளும் சேர்க்கப்படுகின்றன. உங்கள் அனைவர் மத்தியிலும் கலந்து கொண்டதை எனது பாக்கியமாகக் கருதுகிறேன். நன்றி.
வணக்கம்!
பொறுப்புதுறப்பு: இது பிரதமர் உரையின் தோராயமான மொழிபெயர்ப்பாகும். பிரதமர் தமது உரையை இந்தியில் வழங்கியிருந்தார்.
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
புதிய முன்முயற்சிகள், கொள்கைகள் மற்றும் திட்டங்களை செயல்படுத்துவதில் குடிமைப் பணிகள் முக்கிய பங்கு வகிக்கும்: மத்திய அமைச்சர் டாக்டர் ஜிதேந்திர சிங்
அடுத்த 25 ஆண்டுகளுக்கு, பிரதமர் திரு நரேந்திர மோடி வகுத்துள்ள திட்டங்களுக்கு வடிவம் தருவதற்காக புதிய முன்முயற்சிகள், கொள்கைகள் மற்றும் திட்டங்களை செயல்படுத்துவதில் குடிமைப் பணிகள் முக்கிய பங்கு வகிக்கும் என்பதால் பயிற்சி அதிகாரிகளுக்கான ஒட்டுமொத்த பாடத்திட்டம் மறுசீரமைக்கப்பட்டுள்ளதாக மத்திய அறிவியல் மற்றும் தொழில்நுட்பம், புவி அறிவியல் துறைகளின் இணை அமைச்சரும் , பிரதமர் அலுவலகம், பணியாளர் நலன், பொதுமக்கள் குறைதீர்ப்பு மற்றும் ஓய்வூதியங்கள், அணுசக்தி மற்றும் விண்வெளி ஆகிய துறைகளின் இணை அமைச்சருமான டாக்டர் ஜிதேந்திர சிங் கூறியுள்ளார்.
செயலக பயிற்சி மற்றும் மேலாண்மை நிறுவனத்தில் 2018-ஆம் ஆண்டு பயிற்சி அதிகாரிகளுக்கான ஏஎஸ்ஓ அடிப்படை பயிற்சித் திட்டத்தைத் தொடங்கி வைத்துப் பேசிய அவர், இந்தியா தனது 100-ஆவது சுதந்திர ஆண்டை கொண்டாடும் வேளையில் இதுபோன்ற அதிகாரிகள் தான் புதிய வடிவமைப்பாளர்களாக பணியாற்றி இந்தியாவை முன்னெடுத்துச் செல்வார்கள் என்று கூறினார். தேசிய திட்டமிடுதல் மற்றும் திட்டங்களின் மையமாக ஒவ்வொரு குடிமகனின் நல்வாழ்வும் அமையும் வகையில் புதிய இந்தியாவை உருவாக்கும் பிரதமர் திரு மோடியின் தொலைநோக்குப் பார்வையை அமைச்சர் பகிர்ந்து கொண்டார். இதற்காக முதல் நிலை முதல் இறுதி நிலை வரை ஒட்டுமொத்த பயிற்சியின் பாடத்திட்டத்தில் மாற்றம் கொண்டுவரப்பட்டுள்ளதாக அவர் குறிப்பிட்டார்.
பயிற்சி அதிகாரிகளிடம் உரையாடிய அமைச்சர், “75-வது சுதந்திர ஆண்டை, விடுதலையின் அம்ருத் மஹோத்ஸவத்தை இந்தியா கொண்டாடும் வேளையில் நீங்கள் பணியில் இணைகிறீர்கள். ஆனால் அடுத்த 25 ஆண்டுகள் உங்களுக்கும், நாட்டின் வளர்ச்சிக்கும் மிக முக்கியமானதாகும்”, என்று கூறினார். கர்மயோகி இயக்கத்தின் முக்கிய கோட்பாடுகளை உள்ளடக்கி மறுசீரமைக்கப்பட்டுள்ள முதல் திட்டங்களுள் ஒன்றாக ஏஎஸ்ஓ அடிப்படை பயிற்சித் திட்டம் அமைந்துள்ளது என்றார் அவர். பங்களிப்பு மற்றும் ஆற்றலின் அடிப்படையில் புதுப்பிக்கப்பட்ட பயிற்சியை மேற்கொள்ளும் முதல் பிரிவினராக இந்த அதிகாரிகள் திகழ்வதாக அவர் குறிப்பிட்டார்.
இந்திய அரசு நிர்வாகத்தின் முக்கிய மையமாக மத்திய செயலகம் செயல்படுவதாக டாக்டர் ஜிதேந்திர சிங் தெரிவித்தார். கண்காணிப்பு மற்றும் கொள்கைகளின் அமல்படுத்தலில் அதிகாரிகளின் பங்கு முக்கியத்துவம் வாய்ந்தது என்றும் அவர் கூறினார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1756455
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
நல் ஆளுகை – விருப்ப மாவட்டங்கள் மீது கவனம் செலுத்துதல்’ பற்றிய மண்டல மாநாடு திருவனந்தபுரத்தில் நாளை தொடங்குகிறது
மத்திய பணியாளர் நலன், பொதுமக்கள் குறைதீர்வு மற்றும் ஓய்வூதியங்கள் அமைச்சகத்தின், நிர்வாக சீர்திருத்தம் மற்றும் பொதுமக்கள் குறைதீர்வுத் துறை, கேரள அரசுடன் இணைந்து நடத்தும், ‘நல் ஆளுகை – விருப்ப மாவட்டங்கள் மீது கவனம் செலுத்துதல்’ பற்றிய மண்டல மாநாடு, திருவனந்தபுரத்தில் 2018 டிசம்பர் 10-11 நடைபெறுகிறது.
கேரள ஆளுநர் நீதிபதி  திரு.பி.சதாசிவம், இந்த இரண்டு நாள் மாநாட்டை நாளை தொடங்கிவைக்கிறார். கேரள அரசின் தலைமைச் செயலாளர் திரு. டாம் ஜோஷ் மற்றும் மத்திய அரசின் நிர்வாக சீர்திருத்தம் & பொதுமக்கள் குறைதீர்வுத் துறை செயலாளர் திரு. கே. வி. ஈப்பன் ஆகியோர் மாநாட்டின் தொடக்கவிழா மற்றும் நிறைவு விழாவில் உரையாற்றுகின்றனர்.
மேற்கு மற்றும் தென்னிந்தியாவைச் சேர்ந்த 9 மாநிலங்கள் மற்றும் 5 யூனியன் பிரதேசங்களின் பிரதிநிதிகள் இந்த மாநாட்டில் பங்கேற்கின்றனர். இரண்டு நாட்கள் நடைபெறும் இந்த மாநாடு, 5 தொழில்நுட்ப அமர்வுகளை கொண்டதாக இருக்கும். முதல் நாளில், பயனுள்ள ஆளுகை மற்றும் விருப்ப மாவட்டங்களில் மாற்றத்தை ஏற்படுத்துதல் தொடர்பான 8 ஆய்வறிக்கை சமர்ப்பிக்கும் நிகழ்ச்சியும், அதனைத் தொடர்ந்து குழு விவாதமும் நடைபெறும். இரண்டாவது நாளில், பொது நிர்வாகத்துக்கான பிரதமரின் உயர் சிறப்பு விருது, தேசிய மின்னணு ஆளுகை விருது மற்றும் காமன்வெல்த் அமைப்பின் பொது நிர்வாகம் மற்றும் மேலாண்மைக்கான சர்வதேச கண்டுபிடிப்பு விருது பெற்ற நல் ஆளுகை முன்முயற்சி பற்றிய இரண்டு ஆய்வறிக்கைகள் தாக்கல் செய்யப்படும். மத்திய நிர்வாக சீர்திருத்தம் மற்றும் பொதுமக்கள் குறைதீர்வுத் துறையின் கூடுதல் செயலாளர் திரு.வி.ஸ்ரீநிவாஸ் நிறைவு விழாவில் உரையாற்றுகிறார்.
இத்துறை, இதுவரை 30 மண்டல மாநாடுகளை நடத்தியுள்ளது. தற்போதைய மாநாடு, குடிமக்கள் நலன் சார்ந்த ஆளுகை, மின்னணு ஆளுகை மூலம் மேம்பட்ட பொதுச் சேவையை வழங்குதல், வெளிப்படைத்தன்மை, பொறுப்புணர்வு மற்றும் குடிமக்களுக்கு உகந்த திறமையான நிர்வாகம் பற்றிய சிறந்த நடைமுறைகளை உருவாக்குதல் மற்றும் அமல்படுத்துவதோடு, அனுபவங்களை பகிர்ந்து கொள்வதற்கான ஒரு வாய்ப்பாக அமையும்.
நுகர்வோர் நலன், உணவு மற்றும் பொது விநியோகம் அமைச்சகம்
2023 உள்நாட்டு வெளிச்சந்தை விற்பனை முறையின் கீழ் 50 லட்சம் மெட்ரிக் டன் கோதுமை விடுவிக்கப்படுவதாக மத்திய அரசு அறிவிப்பு
இந்திய உணவுக்கழகம் மூலம் உள்நாட்டு வெளி்ச்சந்தை விற்பனை முறையின் கீழ் 20 லட்சம் மெட்ரிக் டன் கோதுமையை கூடுதலாக விடுவிக்க மத்திய அரசு முடிவு செய்துள்ளது. முந்தைய ஆண்டுகளைப் போல கோதுமை மற்றும் உற்பத்திப் பொருட்களை மாவு மில்கள் தனியார் வர்த்தகர்கள், உற்பத்தியாளர்களுக்கு மின்னணு ஏலம் மூலம் விற்பனை செய்ய திட்டமிடப்பட்டுள்ளது.
கையிருப்பு விலையில் குறைப்பு நடவடிக்கை மேற்கொண்டதன் மூலம் 20 லட்சம் மெட்ரிக் டன் கோதுமையை வெளிச்சந்தையில் விடுவிப்பதன் மூலம் கோதுமை மற்றும் கோதுமை பொருட்களின் சந்தை விலை குறைந்து நுகர்வோர் பயனடைய வாய்ப்பு ஏற்படும்.
உணவு மற்றும் பொது விநியோகத்துறை செயலர், இந்திய உணவுக்கழகம் மற்றும் மாவு மில் சங்கத்தினரின் பிரதிநிதிகளுடன் காணொலி மூலம் இன்று ஆலோசனை நடத்தினர். பணவீக்கத்தை குறைக்கவும், வெளிச்சந்தையில் விலையை கட்டுப்படுத்தவும் பல்வேறு நடவடிக்கைகள் எடுக்கப்பட்டுள்ளன. கடந்த 10-ந் தேதி கோதுமை விலை கிலோவுக்கு ரூ. 23.50-லிருந்து, ரூ. 21.50 ஆக குறைக்கப்பட்டது. கோதுமை, ஆட்டா, ரவை ஆகியவற்றின் விலைகளை குறைக்க இதன் மூலம் வகைசெய்யப்படும் என மத்திய அரசு தெரிவித்துள்ளது. இருப்பு விலை குறைப்பு நடவடிக்கை 31.03.2023 வரை நடைமுறையில் இருக்கும்.
உள்துறை அமைச்சகம்
இணைய தளக் குற்றங்கள் தொடர்பான விசாரணை நடவடிக்கைள்
இந்திய அரசியலமைப்பின் ஏழாவது அட்டவணையின்படி காவல்துறை மற்றும் பொது சட்டம் ஒழுங்கு ஆகியவை மாநில விவகாரங்கள் ஆகும். சைபர் குற்றங்கள் எனப்படும் இணையதளக் குற்றங்கள் உள்ளிட்ட குற்றங்களைத் தடுப்பது, கண்டறிவது, விசாரிப்பது மற்றும் வழக்கு நடத்துவது ஆகியவை மாநிலங்கள் மற்றும் யூனியன் பிரதேசங்களின் பொறுப்பாகும். சைபர் குற்றங்களில் ஈடுபடும் நபர்களுக்கு எதிராக சட்ட விதிகளின்படி சட்ட அமலாக்க முகமைகள் சட்ட நடவடிக்கை எடுக்கின்றன. மாநிலங்கள் மற்றும் யூனியன் பிரதேசங்களின் திறனை மேம்படுத்துவதற்கான பல்வேறு திட்டங்களின் கீழ் ஆலோசனைகள் மற்றும் நிதி உதவிகள் மூலம் அவர்களின் முன்முயற்சிகளுக்கு மத்திய அரசு துணைபுரிகிறது.
சைபர் குற்றங்களை விரிவான மற்றும் ஒருங்கிணைந்த முறையில் கையாள்வதற்கான செயல்முறையை வலுப்படுத்தவும், அதன் மூலம் விசாரணைகளின் செலவைக் குறைக்கவும், மத்திய அரசு பின்வருவனவற்றை உள்ளடக்கிய நடவடிக்கைகளை எடுத்துள்ளது:
• நாட்டில் உள்ள அனைத்து வகையான சைபர் குற்றங்களையும் ஒருங்கிணைந்த மற்றும் விரிவான முறையில் கையாள 'இந்திய சைபர் கிரைம் ஒருங்கிணைப்பு மையம்'  நிறுவப்பட்டுள்ளது.
• அனைத்து மாநில மற்றும் யூனியன் பிரதேச காவல்துறையின் விசாரணை அதிகாரிகளுக்கு இணையதள மற்றும் நேரடி முறைகள் மூலம் ஆரம்ப கட்ட சைபர் தடயவியல் உதவியை வழங்குவதற்காக புதுதில்லியில் 'தேசிய சைபர் தடயவியல் ஆய்வகம் ' நிறுவப்பட்டுள்ளது.
• சைபர் கிரைம் விசாரணை, தடயவியல், வழக்கு விசாரணை போன்ற முக்கிய அம்சங்கள் குறித்த இணையதள வகுப்புகள் மூலம் சம்பந்தப்பட்ட அனைத்து தரப்பினர், காவல்துறை அதிகாரிகள், நீதித்துறை அதிகாரிகள் மற்றும் வழக்குரைஞர்களின் திறனை மேம்படுத்துவதற்காக 'சைட்ரெயின்' போர்ட்டல் என்ற மிகப்பெரிய திறந்த இணையதள படிப்புகள்  தளம் அறிமுகப்படுத்தப்பட்டுள்ளது.
• காவல்துறையினர், அரசு வழக்குரைஞர்கள் மற்றும் நீதித்துறை அலுவலர்களுக்கு விசாரணை மற்றும் வழக்குகளை சிறப்பாகக் கையாள்வதற்கான பயிற்சி பாடத்திட்டம் தயாரிக்கப்பட்டுள்ளது, பெண்கள் மற்றும் குழந்தைகளுக்கு எதிரான சைபர் குற்றங்கள் குறித்து சிறப்பு கவனம் செலுத்தி, அனைத்து வகையான சைபர் குற்றங்கள் தொடர்பான சம்பவங்களை பொதுமக்கள் புகாரளிக்க உதவும் வகையில் 'தேசிய சைபர் கிரைம் ரிப்போர்ட்டிங் தளம்'  தொடங்கப்பட்டுள்ளது.
• நிதி மோசடிகள் குறித்து உடனடியாக புகாரளிக்கவும், மோசடிகளைத் தடுக்கவும் சிறப்பு அமைப்பு' தொடங்கப்பட்டுள்ளது.
• பெண்கள் மற்றும் குழந்தைகளுக்கு எதிரான சைபர் கிரைம் தடுப்புத் திட்டத்தின் கீழ், அனைத்து மாநிலங்கள் மற்றும் யூனியன் பிரதேசங்களுக்கு ரூ.122.24 கோடி நிதியுதவி வழங்கப்பட்டுள்ளது.
• சைபர் குற்றங்கள் தொடர்பான வழக்குகளில் தேவையான தடயவியல் ஆதரவை வழங்கவும், தகவல் தொழில்நுட்ப சட்டம் விதிகளுக்கு ஏற்ப ஆதாரங்களைப் பாதுகாக்கவும் ஹைதராபாத்தில் 'தேசிய சைபர் தடயவியல் ஆய்வகம் ' அமைக்கப்பட்டுள்ளது.
மக்களவையில் கேள்வி ஒன்றுக்கு எழுத்துப்பூர்வமாக அளித்த பதிலில் மத்திய உள்துறை இணையமைச்சர் திரு அஜய் குமார் மிஸ்ரா இதனைத் தெரிவித்துள்ளார்.
பிரதமர் அலுவலகம்
பாபா பைத்யநாத் கோவிலில் பிரதமர் பூஜை செய்து வழிபட்டார்
பிரதமர் திரு நரேந்திர மோடி, ஜார்க்கண்ட் மாநிலம் தேவ்கரில் உள்ள பாபா பைத்யநாத் கோவிலில் பூஜை செய்து வழிபட்டார்.
பிரதமர் வெளியிட்டுள்ள ட்விட்டர் பதிவில்:
“பாபா பைத்யநாத் கோவிலில் தரிசனம் மற்றும் வழிபாடு செய்தேன், சர்வமும் சிவமயம்” என்று தெரிவித்துள்ளார்.
மின்னணு மற்றும் தகவல் தொழில்நுட்பம்
ஜி20 டிஜிட்டல் அமைச்சர்களின் கூட்டம்: "எழுச்சியுடன் கூடிய வலிமையான, நிலையான மற்றும் அனைத்தும் உள்ளடக்கிய மீட்புக்கான டிஜிட்டல் மயமாக்கல் பிரகடனம்" ஏற்பு
"எழுச்சியுடன் கூடிய வலிமையான, நிலையான மற்றும் அனைத்தும் உள்ளடக்கிய மீட்புக்கான டிஜிட்டல் மயமாக்கல் பிரகடனம்" , ஜி20 டிஜிட்டல் அமைச்சர்கள் கூட்டத்தில் ஏற்றுக்கொள்ளப்பட்டது.
ஜி20 நாடுகளின் டிஜிட்டல் அமைச்சர்கள் கூட்டம், இத்தாலியின் ட்ரீஸ்டே நகரில் நேற்று நடந்தது. இதில் ‘‘எழுச்சியுடன் கூடிய வலிமையான, நிலையான மற்றும் அனைத்தும் உள்ளடக்கிய மீட்புக்கான டிஜிட்டல் மயமாக்கல் பிரகடனம்’’ ஏற்றுக் கொள்ளப்பட்டது.
டிஜிட்டல் பொருளாதாரம் மற்றும் டிஜிட்டல் அரசில் , அதிக ஒத்துழைப்புடன் செயல்படுவதாக இந்த கூட்டத்தில் ஜி20 நாடுகளின் அமைச்சர்கள் ஒப்புக் கொண்டனர்.
காணொலி காட்சி மூலம் நடந்த இந்த கூட்டத்தில், இந்திய குழுவுக்கு மத்திய மின்னணு மற்றும் தகவல் தொழில்நுட்பத்துறை அமைச்சர் திரு அஸ்வினி வைஷ்ணவ் தலைமை தாங்கினார். டிஜிட்டல்மயமாக்கத்தில் இந்தியாவின் வெற்றிக் கதையை அவர் பகிர்ந்துக் கொண்டார். இத்துறை இணையமைச்சர் திரு ராஜீவ் சந்திரசேகரும் இந்த கூட்டத்தில் கலந்து கொண்டார்.
டிஜிட்டல் இந்தியா திட்டம் மூலம், கடந்த 2015ம் ஆண்டிலிருந்து சமூக மேம்பாட்டில் சாதித்த மாற்றங்களை திரு அஸ்வினி வைஷ்ணவ் பகிர்ந்தார்.
‘‘ 1.29 பில்லியன் பேருக்கு ஆதார் அடையாள அட்டை வழங்கப்பட்டது, 430 மில்லியன் ஏழை மக்களுக்கு வங்கி கணக்கு தொடங்கியது, இரண்டையும் இணைத்து, மக்களுக்கு அரசின் நிதியுதவிகளை எந்த கசிவும் இல்லாமல் நேரடியாக வழங்கப்படுகிறது. மக்கள் சுமார் 900 மில்லியன் பேர் அரசின் ஒன்று அல்லது அதற்கு மேற்பட்ட நலத்திட்டங்களின் பயன்களை பெறுகின்றனர். இந்த டிஜிட்டல் மயமாக்கம், சாதாரண மக்களை மேம்படுத்தியதோடு மட்டும் அல்லாமல், கடந்த 7 ஆண்டுகளில் 24 பில்லியன் அமெரிக்க டாலருக்கு மேல் சேமிக்க வழிவகுத்துள்ளது’’ என மத்திய அமைச்சர் திரு அஸ்வினி வைஷ்ணவ் கூறினார். பெருந்தொற்று சமயத்தில், டிஜிட்டல் நடவடிக்கையின் முக்கியத்துவத்தையும் அவர் எடுத்துரைத்தார்.
மத்திய இணையமைச்சர் திரு ராஜீவ் சந்திரசேகர் பேசுகையில், இந்தியாவில் டிஜிட்டல் உள்கட்டமைப்பு வலுவாகவும், பாதுகாப்பாகவும் உள்ளதை பகிர்ந்து கொண்டார். ஆதார் அடையாள அட்டை, இந்திய மக்களின் தனிச்சிறப்பான டிஜிட்டல் அடையாளமாக இருப்பதாகவும், மானிய உதவிகளை எங்கு வேண்டுமானாலும் வெளிப்படையான முறையில் பெறுவதற்கு மக்களுக்கு அதிகாரம் அளிப்பதாகவும் அவர் கூறினார்.
தொழில்நுட்ப பயன்பாட்டை அதிகரிக்க, சுதந்திரமான, வெளிப்படையான, பாதுகாப்பான மற்றும் நம்பிக்கையான இணையதளத்துக்கு ஜி20 நாடுகள் ஒத்துழைப்பு அளிக்க வேண்டும் என அவர் ஆலோசனை கூறினார்.
பிரதமர் திரு நரேந்திர மோடி தலைமையில், டிஜிட்டல் மயமாக்கல் ஏழை மற்றும் ஒடுக்கப்பட்டவர்களின் வாழ்க்கையை வெற்றிகரமாக மாற்றிவருவதை, இந்த ஜி20 கூட்டத்தில் மத்திய அமைச்சர்கள் பகிர்ந்து கொண்டனர்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1743077
குடியரசுத் துணைத் தலைவர் செயலகம்
நிலையான மற்றும் லாபகரமான வேளாண்மையை உருவாக்க குடியரசுத் துணைத் தலைவர் வேண்டுகோள்
இந்தியாவில் நிலையான மற்றும் லாபகரமான வேளாண்மையை உருவாக்க பன்மடங்கு நடவடிக்கைகள் மேற்கொள்ளப்பட வேண்டும் என்று குடியரசுத் துணைத்தலைவர் திரு எம் வெங்கையா நாயுடு வேண்டுகோள் விடுத்துள்ளார். நமது கண்ணோட்டத்தையும் வழிமுறைகளையும் மாற்றிக்கொண்டால் குறைந்த நிலப்பகுதியில் உற்பத்தியை அதிகரிக்க முடியும் என்று அவர் நம்பிக்கை தெரிவித்தார்.
ரங்கா அறக்கட்டளை சார்பாக நடைபெற்ற ஆச்சார்யா என் ஜி ரங்காவின் 120-வது பிறந்தநாள் விழா கொண்டாட்டங்களைத் தொடங்கிவைத்து பேசுகையில் குடியரசுத் துணைத் தலைவர் இவ்வாறு கூறினார்.
விவசாயிகளின் வருமான பாதுகாப்பை உறுதி செய்வதன் வாயிலாக விவசாயிகளின் நலன் குறித்த ஆச்சார்யா என் ஜி ரங்காவின் முக்கிய நோக்கத்தை அடைய முடியும் என்று அவர் தெரிவித்தார். ஆச்சார்யா என் ஜி ரங்கா, பாராளுமன்றத்தில் விவசாயிகளுக்காகத் தொடர்ந்து குரல் எழுப்பி வந்ததைக் குறிப்பிட்ட குடியரசுத் துணைத் தலைவர், நமது விவசாயிகளின் கடும் உழைப்பிற்கான பலன்கள் அவர்களைச் சென்றடைவதை உறுதி செய்வது அவசியம் என்று கூறினார்.
நமது பாரம்பரிய வழிமுறைகளையும் தற்போதைய நவீன தொழில்நுட்பங்களையும் இணைத்து செயல்பட வேண்டும் என்றும், உள்நாட்டு புதிய கண்டுபிடிப்புகளை பிற துறைகளுடன் ஒருங்கிணைந்து செயல்படுத்துவது அவசியம் என்றும் அவர் தெரிவித்தார். உலக அளவில் வேளாண் துறையில் மேற்கொள்ளப்பட்டு வரும் நவீன தொழில்நுட்பங்களை நாமும் பயன்படுத்திக் கொள்ள வேண்டும் என்று அவர் வலியுறுத்தினார். ஜப்பான் நாட்டில் வேளாண்துறையில் செயற்கை நுண்ணறிவு தொழில்நுட்பம் பயன்படுத்தப்பட்டு வருவதை சுட்டிக் காட்டிய குடியரசுத் துணைத்தலைவர், தொழில்நுட்பங்களை பயன்படுத்தி இது போன்ற முயற்சிகளில் இந்தியாவும் ஈடுபட வேண்டும் என்று கோரிக்கை விடுத்தார்.
கொவிட்-19 பரவல் காலத்தில் சத்தான உணவு முறைகள் குறித்து மக்களிடையே விழிப்புணர்வு ஏற்பட்டு இருக்கும் இந்தத் தருணத்தில், வளர்ந்து வரும் வேளாண் தொழில் அதிபர்கள் தங்கள் லாபத்தை அதிகரித்துக் கொள்ளவும், அதே நேரத்தில் விவசாயிகள் தங்கள் வருமானத்தை பெருக்கிக் கொள்ளவும் சிறந்த வாய்ப்பு தற்போது நிலவி வருவதாக திரு வெங்கையா நாயுடு தெரிவித்தார்.
கடந்த தசாப்தங்களில் நிகழ்ந்த பல்வேறு பருவநிலை மாற்றங்களால் விவசாயிகள் அதிகளவில் பாதிக்கப்பட்டதாக அவர் கூறினார். அதேசமயம் விவசாயிகளுக்கு அதிகாரம் அளிக்கும் நோக்கத்துடன் மத்திய அரசு மேற்கொண்டு வரும் பல்வேறு நலத்திட்டங்களைப் பட்டியலிட்டு, அவற்றை அவர் பாராட்டினார்.
தோட்டக்கலை, பட்டுப்புழு வளர்ப்பு, மீன் வளர்ப்பு, பால் பண்ணை, கோழி வளர்ப்பு, உணவு பதப்படுத்துதல் உள்ளிட்ட பல துறைகளில் ஈடுபட விவசாயிகளை ஊக்குவித்து அதன் மூலம் அவர்கள் தங்களது வருமானத்தை உயர்த்திக் கொள்ளலாம் என்று அவர் யோசனை தெரிவித்தார்.
விவசாயிகள் பயனடையும் வகையிலான ஆராய்ச்சிகளில் வேளாண் பல்கலைக்கழகங்கள் ஈடுபட வேண்டும் என்றும் அவர் கேட்டுக் கொண்டார்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்
https://pib.gov.in/PressReleasePage.aspx?PRID=1670918
வணிகம் மற்றும் தொழில்துறை அமைச்சகம்
சுதந்திர வர்த்தக ஒப்பந்தம் மீதான பேச்சுவார்த்தைகளை 2021 நவம்பர் 1 அன்று தொடங்க இந்தியா, இங்கிலாந்து திட்டம்
சுதந்திர வர்த்தக ஒப்பந்தம் மீதான பேச்சுவார்த்தைகளை 2021 நவம்பர் 1 அன்று தொடங்க இந்தியாவும், இங்கிலாந்தும் திட்டமிட்டுள்ளன. இடைக்கால ஒப்பந்தத்தை முன்னுரிமை அடிப்படையில் நிறைவேற்றவும், விரிவான ஒப்பந்தத்தில் பின்னர் கையெழுத்திடவும் இரு தரப்பும் எதிர்பார்க்கின்றன.
மத்திய வர்த்தகம் - தொழில்கள், ஜவுளி, நுகர்வோர் விவகாரங்கள் மற்றும் பொது விநியோகத்துறை அமைச்சர் திரு. பியுஷ் கோயல், இங்கிலாந்து அமைச்சர் திருமிகு. எலிசபெத் டிரஸ் ஆகியோரிடையே நடைபெற்ற ஆலோசனையின் போது இது குறித்து விவாதிக்கபப்ட்டது.
இந்தியா மற்றும் இங்கிலாந்துக்கு இடையேயான சுதந்திர வர்த்தக ஒப்பந்தம் பெரிய அளவிலான வர்த்தக வாய்ப்புகளுக்கு வழி வகுப்பதோடு, வேலைவாய்ப்புகளையும் உருவாக்கும் என்று எதிர்பார்க்கப்படுகிறது. அனைவருக்கும் பலனளிக்கும் வகையில் வர்த்தகத்தை ஊக்குவிப்பதற்கான தங்களது உறுதியை இருதரப்பும் புதுப்பித்தன.
நிகழ்ச்சியில் பேசிய திரு. பியுஷ் கோயல், இந்தியா மற்றும் இங்கிலாந்துக்கு இடையேயான சுதந்திர வர்த்தக ஒப்பந்தம் குறித்து இரு நாடுகளின் வர்த்தக சமுதாயத்திலும் பெரிய எதிர்பார்ப்பு உள்ளது என்று கூறினார். 2021 மே 4 அன்று மேம்படுத்தப்பட்ட வர்த்தகக் கூட்டை பிரதமர்கள் அறிவித்ததில் இருந்து, கூட்டின் பல்வேறு அம்சங்களில் குறிப்பிடத்தக்க முன்னேற்றத்தை இரு நாடுகளும் அடைந்துள்ளன என்று அவர் கூறினார்.
இரு தரப்பு வர்த்தகத்திலும் பொருளாதார நன்மைகள் விரைந்து ஏற்பட பேச்சுவார்த்தைகளை விரைந்து முடிக்க வேண்டும் என்று இரு தரப்பிலும் எதிர்பார்க்கப்படுவதாகவும் அமைச்சர் கூறினார்.
மேலும் விவரங்களுக்கு இந்த ஆங்கிலச் செய்திக் குறிப்பைக் காணவும்:
https://pib.gov.in/PressReleasePage.aspx?PRID=1754767
----
(Visitor Counter : 210
பெண்கள் மற்றும் குழந்தை நலன் அமைச்சகம்
தேசிய குழந்தைகள் காப்பகங்கள் திட்டம்
நாடாளுமன்றத்தின் மாநிலங்களவையில் உறுப்பினரின் கேள்விக்கு இன்று எழுத்துப்பூர்வமாக பதிலளித்த மத்திய பெண்கள் மற்றும் குழந்தைகள் மேம்பாடு அமைச்சர் திருமதி. ஸ்மிரிதி சுபின் இராணி கீழ்காணும் தகவல்களை அளித்தார்.
வேலை செய்யும் தாய்மார்களின் குழந்தைகளுக்கான தேசிய குழந்தைகள் காப்பக திட்டத்தை மாநிலங்கள்/யூனியன் பிரதேசங்கள் மூலம் 01.01.2017 முதல் பெண்கள் மற்றும் குழந்தைகள் மேம்பாட்டு அமைச்சகம் செயல்படுத்தி வருகிறது.
இத்திட்டத்தின் மூன்றாம் நபர் மதிப்பீட்டின் ஒரு பகுதியாக 2020-ம் ஆண்டு நிதி ஆயோக்கால் ஆய்வு நடத்தப்பட்டு, மையங்களின் எண்ணிக்கையை அதிகரிக்க பரிந்துரைக்கப்பட்டது. மேலும், உள்கட்டமைப்பு இடைவெளிகளை போக்கவும், காப்பக பணியாளர்களுக்கு பயிற்சி அளிக்கவும் பரிந்துரைக்கப்பட்டது.
கடந்த மூன்று ஆண்டுகளில், அதாவது 2017-18, 2018-19 மற்றும் 2019-20 ஆகிய ஆண்டுகளில், வேலை செய்யும் தாய்மார்களின் குழந்தைகளுக்கான தேசிய குழந்தைகள் காப்பக திட்டத்தின் கீழ் நாட்டில் செயல்படும் மையங்களின் எண்ணிக்கை முறையே 18040, 8018 மற்றும் 6458 ஆகும்.
கொவிட் பெருந்தொற்று பரவுவதைத் தடுக்க நாட்டில் கொரோனா பரவல் ஆரம்பித்ததிலிருந்து குழந்தைகள் காப்பகங்கள் செயல்படவில்லை.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1784149
ரெயில்வே அமைச்சகம்
ரயில்வே ஊழியர்களுக்கு 2018-19 நிதியாண்டுக்கான உற்பத்தித் திறனுடன் இணைந்த போனஸ் வழங்க அமைச்சரவை ஒப்புதல் அளித்துள்ளது
2018-19 நிதியாண்டுக்கு 11.52 லட்சம் தகுதியுள்ள அரசிதழ் பதிவுபெறாத ரயில்வே ஊழியர்களுக்கு , தொழில் அமைதியைப் பராமரிக்கவும், ரயில்வே ஊழியர்களை ஊக்கப்படுத்தவும், 78 நாள் ஊதியத்திற்கு இணையான உற்பத்தித் திறனுடன் இணைந்த போனஸ் வழங்க பிரதமர் திரு நரேந்திர மோடி தலைமையில் நடைபெற்ற மத்திய அமைச்சரவை ஒப்புதல் அளித்துள்ளது. இதன்மூலம் அரசுக்கு ரூ.2,024.40 கோடி செலவாகும்.
திரு நரேந்திர மோடி தலைமையிலான அரசு 78 நாள் ஊதியத்தை போனசாக வழங்குவதைத் தொடர்ந்து ஆறு ஆண்டுகளாகக் கடைப்பிடித்து வருகிறது. இது எப்போதும் குறைக்கப்பட்டதில்லை.